

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/19-01/2

URBROJ: 238/10-02-19-22

Ivanić-Grad, 24. travnja 2019.

**GRADSKO VIJEĆE GRADA IVANIĆ-GRADA**

**n/r Željko Pongrac, predsjednik**

PREDMET: Prijedlog PLANA DJELOVANJA U PODRUČJU PRIRODNIH NEPOGODA ZA GRAD IVANIĆ-GRAD

Poštovani,

temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18), gradonačelnik Grada Ivanić-Grada utvrdio je prijedlog

**PLANA DJELOVANJA U PODRUČJU PRIRODNIH NEPOGODA ZA GRAD IVANIĆ-GRAD**

Predlaže se predsjedniku Gradskog vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje, odnosno iznijelo određeni prijedlog.

Za izvjestitelja na sjednici Gradskog vijeća određujese Milivoj Maršić, pročelnik Upravnog odjela za financije, gospodarstvo, komunalne djelatnosti i prostorno planiranje..

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 17. stavak 1. i članka 43. stavak 2. Zakona o ublažavanju i uklanjanju posljedica prirodnih nepogoda („Narodne novine“ br. 16/19) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_ 2019. godine donijelo je

**PLAN DJELOVANJA U PODRUČJU PRIRODNIH NEPOGODA ZA GRAD IVANIĆ-GRAD**

1. OPĆE ODREDBE

Članak 1.

Ovim Planom utvrđuje se popis mjera i postupanja u slučaju nastajanja prirodne nepogode na području Grada Ivanić-Grada. Planiranje sustava reagiranja u izvanrednim događajima uzrokovanim prirodnim nepogodama uz utvrđivanje načina pravovremenog poduzimanja preventivnih mjera s naglaskom na ublažavanje i djelomično uklanjanje posljedica prirodne nepogode. Svrha samog Plana djelovanja u području prirodnih nepogoda je određivanje postupanja nadležnih tijela, te određivanje mjera i postupanja djelomične sanacije

Prirodnom nepogodom, u smislu ovoga Plana, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodnom nepogodom iz stavka 1. ovoga članka smatraju se:

1. potres

2. olujni i orkanski vjetar

3. požar

4. poplava

5. suša

6. tuča, kiša koja se smrzava u dodiru s podlogom

7. mraz

8. izvanredno velika visina snijega

9. snježni nanos i lavina

10. nagomilavanje leda na vodotocima

11. klizanje, tečenje, odronjavanje i prevrtanje zemljišta

12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

U smislu ovoga Plana, štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

Prirodna nepogoda može se proglasiti ako je vrijednost ukupne izravne štete najmanje 20 % vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30 %.

1. POPIS MJERA I NOSITELJA MJERA

Članak 2.

Šteta od prirodne nepogode procjenjuje se za građevine, infrastrukturu, opremu, zemljišta (poljoprivredo, šumsko i građevinsko), višegodišnje nasade, šume, stoku, obrtna sredstva u poljoprivredi te ostala sredstva i dobra.

Članak 3.

Odluku o proglašenju prirodne nepogode za područje Grada Ivanić-Grada na području Zagrebačke županije donosi župan na prijedlog gradonačelnika, u slučaju ispunjenja uvjeta iz članka 3. stavka 5. ovog Plana.

Članak 4.

Poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda za područje Grada Ivanić-Grada obavlja Povjerenstva za procjenu šteta od prirodnih nepogoda Grada Ivanić-Grada (u daljnjem tekstu: Povjerenstvo).

Članove i broj članova gradskog povjerenstva imenuje gradsko vijeće na razdoblje od četiri godine i o njihovu imenovanju obavještava županijsko povjerenstvo.

Povjerenstvo iz stavka 1. ovoga članka obavlja sljedeće poslove:

1. utvrđuju i provjeravaju visinu štete od prirodne nepogode za područje općine odnosno grada

2. unose podatke o prvim procjenama šteta u Registar šteta

3. unose i prosljeđuju putem Registra šteta konačne procjene šteta županijskom povjerenstvu

4. raspoređuju dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima

5. prate i nadziru namjensko korištenje odobrenih sredstava pomoći za djelomičnu sanaciju šteta od prirodnih nepogoda prema ovom Zakonu

6. izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih županijskom povjerenstvu putem Registra šteta

7. surađuju sa županijskim povjerenstvom u provedbi ovoga Zakona

8. donose plan djelovanja u području prirodnih nepogoda iz svoje nadležnosti

9. obavljaju druge poslove i aktivnosti iz svojeg djelokruga u suradnji sa županijskim povjerenstvima

Članovi povjerenstva u svojem radu dužni su postupati savjesno i u skladu s odredbama Zakona i Plana, u suprotnom, oštećenici imaju pravo tražiti nadoknadu štete od Grada Ivanić-Grada za učinjene propuste.

1. PROCJENA OSIGURANJA OPREME I DRUGIH SREDSTAVA

Članak 5.

Na svojoj 18. Sjednici, održanoj dana 28. ožujka 2019. godine Gradsko Vijeće Grada Ivanić-Grada usvojilo je Zaključak o donošenju Procjene rizika od velikih nesreća za Grad Ivanić-Grad kojim se definiraju materijalni i ljudski resursi svih nositelja zaštite i spašavanja za provođenje mjera i aktivnosti zaštite ljudskih života i materijalnih dobara. U Procjeni rizika od velikih nesreća za Grada Ivanić-Grad utvrđena je spremnost i dostatnost kapaciteta operativnih snaga vatrogastva - Javne vatrogasne postrojbe Grada Ivanić-Grada, Vatrogasne zajednice i 12 DVD-a Grada Ivanić-Grada koje mogu, zajedno s ostalim operativnim snagama sustava civilne zaštite Grada Ivanić-Grada (Stožer civilne zaštite Grada Ivanić-Grada, operativne snage Hrvatskog Crvenog križa-Gradsko društvo Crvenog križa Ivanić-Grad, udruge građana, povjerenici civilne zaštite, koordinatori na lokaciji i pravne osobe u sustavu civilne zaštite) odgovoriti na posljedice utvrđene Procjenom rizika od velikih nesreća Grada Ivanić-Grada bez dodatnih postrojbi civilne zaštite - Postrojbe civilne zaštite opće namjene i Postrojbe specijalističke namjene, tim za spašavanje iz ruševina Grada Ivanić-Grada.

1. UGROZE KOJE SU SE DOGODILE U PRIJAŠNJIM GODINAMA TE SE MOGU OČEKIVATI NA PODRUČJU GRADA IVANIĆ-GRADA

Članak 6.

Ovim Planom će se obrađivati mjere i postupci u slučaju najčešćih prirodnih nepogoda:

* suša
* tuča
* mraz

Suša - u preventivnim mjerama i smanjenju eventualnih šteta potrebno je sagledati mogućnost izgradnje sustava navodnjavanja okolnih poljoprivrednih površina u smislu da stanovnici na svoje poljoprivredne površine postave vodene pumpe kako bi sami navodnjavali svoje poljoprivredne površine te time spriječili uništavanje poljoprivrednih kultura za vrijeme sušnih razdoblja.

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice suše.

Tuča – u preventivno djelovanje prije svega spada nabavka mreža protiv tuče čime se zaštićuju nasadi i urod od posljedica tuče. Kod većih gospodarstvenika, kao i na područjima koja se ne mogu štititi mrežama preventivno ulaganje je osiguranje uroda i nasada kod osiguravajućih društva od posljedica tuče.

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice olujnog i orkanskog nevremena s tučom.

Mraz - u preventivno djelovanje prije svega spada izrada staklenika ili plastenika čime se zaštićuju nasadi i urod od posljedica mraza. Kod većih gospodarstvenika, kao i na područjima koja se ne mogu štititi plastenicima preventivno ulaganje je osiguranje uroda i nasada od posljedica mraza kod osiguravajućih društva što se može djelomično osigurati i iz fondova EU.

Mjere za ublažavanje i otklanjanje izravnih posljedica prirodne nepogode podrazumijevaju procjenu šteta i posljedica; sanaciju nastalih oštećenja i šteta. Sanacija obuhvaća aktivnosti kojima se otklanjaju posljedice prirodne nepogode, pružanje prve pomoći unesrećenima ukoliko ih je bilo te sve ostale radnje kojima se smanjuju posljedice mraza.

1. ZAKLJUČAK

Članak 7.

Ovim planom evidentirane su moguće prirodne nepogode na području Grada Ivanić-Grada. Analizom učestalosti pojave istih kao i dosadašnjih šteta moguće je doći do procjene mogućih budućih šteta na području Grada Ivanić-Grada. Vidljivo je da Grad Ivanić-Grad raspolaže resursima kojima će provesti mjere za ublažavanje i otklanjanje izravnih posljedica prirodne nepogode. Preventivne radnje koje je Grad Ivanić-Grad u mogućnosti provesti, kontinuirano će se provoditi tokom godine.

Članak 8.

Ova Odluka stupa na snagu osmog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić Grad Željko Pongrac, pravnik kriminalist

|  |  |
| --- | --- |
| **PREDMET:** | Prijedlog PLANA DJELOVANJA U PODRUČJU PRIRODNIH NEPOGODA ZA GRAD IVANIĆ-GRAD |
| **PRAVNI TEMELJ:** | Na temelju članka 17. stavak 1. i članka 43. stavak 2. Zakona o ublažavanju i uklanjanju posljedica prirodnih nepogoda („Narodne novine“ br. 16/19) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18) |
| **STRUČNA OBRADA:** | Upravni odjel za financije, gospodarstvo, komunalne djelatnosti i prostorno planiranje |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

U Narodnim novinama br. 16/19 od 15.02.2019. objavljen je Zakon o ublažavanju i uklanjanju posljedica prirodnih nepogoda. Predmetni Zakon stupa na snagu osmoga dana od dana objave, a danom stupanja na snagu prestaje važiti dosadašnji Zakon o zaštiti od elementarnih nepogoda (NN br. 73/97, 174/04).

Predmetnim Zakonom uređuju se kriteriji i ovlasti za proglašenje prirodne nepogode, procjena štete od prirodne nepogode, dodjela pomoći za ublažavanje i djelomično uklanjanje posljedica prirodnih nepogoda nastalih na području Republike Hrvatske, Registar šteta od prirodnih nepogoda (u daljnjem tekstu: Registar šteta) te druga pitanja u vezi s dodjelom pomoći za ublažavanje i djelomično uklanjanje posljedica prirodnih nepogoda.“

Predstavničko tijelo jedinice lokalne i područne (regionalne) samouprave dužno je donijeti plan djelovanja radi određenja mjera i postupanja djelomične sanacije šteta od prirodnih nepogoda.

Plan djelovanja sadržava:

1. popis mjera i nositelja mjera u slučaju nastajanja prirodne nepogode

2. procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva

3. sve druge mjere koje uključuju suradnju s nadležnim tijelima iz ovoga Zakona i/ili drugih tijela, znanstvenih ustanova i stručnjaka za područje prirodnih nepogoda.

Slijedom navedenog, predlažem Gradskom vijeću da usvoji predmetni Plan.